**KAVAND**

27.03.2020

**SELETUSKIRI**

**maaeluministri määruse „Jaekaubandusettevõttes loomse toidu käitlemise hügieeninõuded” eelnõu juurde**

**1. Sissejuhatus**

Maaeluministri määruse „Jaekaubandusettevõttes loomse toidu käitlemise hügieeninõuded” eelnõu on välja töötatud toiduseaduse § 26 lõike 3 ning Euroopa Parlamendi ja nõukogu määruse (EÜ) nr 853/2004, millega sätestatakse loomset päritolu toidu hügieeni erireeglid (ELT L 139, 30.04.2004, lk 55–205) (edaspidi *määrus (EÜ) nr 853/2004*), artikli 1 lõike 5 punkti c alusel. Eelnõu on seotud Maaeluministeeriumis ette valmistatava toiduseaduse muutmise seaduse eelnõuga. Toiduseaduse muutmise seaduse eelnõu on leitav eelnõude infosüsteemist (toimiku number EISis on [MEM/20-0580](https://eelnoud.valitsus.ee/main/mount/docList/cf5cbe8f-d3e7-407a-9115-5952453ac4bb)).

Määruse eesmärgiks on kehtestada Eestis jaekaubandusettevõttes loomse toidu käitlemise, sealhulgas teisele jaekaubandusettevõttele tarnimise hügieeninõuded ning määratleda kohaliku tarnimise mõiste.

Määruse (EÜ) nr 853/2004 artikli 4 lõike 2 kohaselt peavad loomset toitu käitlevad ettevõtjad lisaks Euroopa Parlamendi ja nõukogu määruse (EÜ) nr 852/2004, toiduainete hügieeni kohta (ELT L 139, 30.04.2004, lk 1–54) (edaspidi *määrus (EÜ) nr 852/2004*) nõuetele täitma määruse (EÜ) nr 853/2004 nõudeid loomse toidu kohta. Erandina võib liikmesriik kehtestada meetmed oma territooriumil paikneva jaeettevõtte kohta, kui loomset toitu tarnitakse teisele jaeettevõttele, kui tegevus on marginaalne, kohaliku ulatusega ja piiratud. Määruses kehtestatakse hügieeninõuded jaekaubandusettevõttes marginaalses koguses loomse toidu käitlemisele, sealhulgas teisele jaekaubandusettevõttele tarnimisele, määratletakse marginaalne kogus, tarnimise kohalik ulatus ja tegevuse piirangud. Loetletud tingimused on vajalikud toiduohutuse tagamiseks loomse toidu käitlemisel jaekaubandusettevõttes.

Toiduseaduse § 26 lõike 3 ning määruse (EÜ) nr 853/2004 artikli 1 lõike 5 punkti c volitusnormi alusel on kehtestatud põllumajandusministri 15. juuni 2006. a määrus nr 75 „Jaekaubandusettevõttes loomse toidu töötlemise ja selle turustamise hügieeninõuded”. Põllumajandusministri määruse kehtestamisel 2006. aastal peeti silmas jaekaubandusettevõtjaid, kes töötlesid loomse toidu suuri koguseid ja tarnisid enamiku toidust ettevõttest väljapoole ning olid seetõttu konkurentideks lihalõikusettevõtjatele, kelle kohta on kehtestatud erinevad hügieeninõuded.

Praeguseks ajaks on suurenenud vajadus tarnida põhiliselt elamiseks kasutatavas käitlemiskohas või väikeettevõttes toodetud loomset toitu teisele jaeettevõttele, näiteks majutus- ja toitlustamisteenust pakkuvale ettevõttele, maaturismiettevõttele ja teistele ettevõtetele. Seetõttu kehtestatakse määruses loomse toidu käitlemise, sealhulgas tarnimise nõuded, lähtudes menetluses oleva toiduseaduse muutmise seaduse eelnõust. Kehtiv põllumajandusministri 15. juuni 2006. a määrus nr 75 „Jaekaubandusettevõttes loomse toidu töötlemise ja selle turustamise hügieeninõuded” tunnistatakse kehtetuks.

Eelnõu ja seletuskirja on ette valmistanud Maaeluministeeriumi toiduohutuse osakonna toidu keemilise ja bioloogilise ohutuse büroo nõuniku asendaja Elsa Peipman (tel 625 6246; elsa.peipman@agri.ee) ja sama büroo peaspetsialist Katrin Kempi (tel 625 6276; katrin.kempi@agri.ee). Juriidilise ekspertiisi on eelnõule teinud sama ministeeriumi õigusosakonna nõunik Diana Rammul (tel 625 6259; diana.rammul@agri.ee) ja keeleliselt toimetas eelnõu sama osakonna peaspetsialist Leeni Kohal (tel 625 6165; leeni.kohal@agri.ee).

**2. Eelnõu sisu ja võrdlev analüüs**

Võrreldes 10. juunil 2019. aastal EIS-s registreeritud maaeluministri määruse „Jaekaubandusettevõttes loomse toidu käitlemise hügieeninõuded” eelnõuga muudetakse määruses loomse toidu marginaalset kogust ja tarnimise kohalikku ulatust ning kehtestatakse kriteeriumid tegevuse piiramiseks (loomse toidu liigid, üksnes teise jaekaubandusettevõttesse). Muudatuste tegemisel on arvestatud direktiivi (EL) 2015/1535 artikli 6 lõike 2 alusel esitatud Euroopa Komisjoni üksikasjalikku arvamust ning kohaliku ulatuse, marginaalse koguse ja piiratud tegevuse kriteeriumid on viidud vastavusse määruse (EÜ) nr 853/2004 artikli 1 lõike 5 punkti b alapunktis ii sätestatuga.

Toidu käitlemise hügieeninõuded on sätestatud määrustes (EÜ) nr 852/2004, toiduainete hügieeni kohta, ja (EÜ) nr 853/2004, millega sätestatakse loomset päritolu toidu hügieeni erireeglid. Määruse (EÜ) nr 853/2004 nõudeid ei kohaldata jaetegevuse suhtes, kui loomset toitu tarnitakse jaeettevõttest üksnes teistele jaeettevõtetele ning tegevus on marginaalne, kohaliku ulatusega ja piiratud.

Eelnõus on kasutatud toiduseaduses ja Euroopa Liidu õigusaktides sätestatud käitlemise, töötlemise ja jaekaubanduse termineid.

Toidu käitlemine toiduseaduse § 6 lõike 2 tähenduses on tegevus Euroopa Parlamendi ja nõukogu määruse (EÜ) nr 178/2002 artikli 3 lõikes 16 sätestatud toidu tootmise, töötlemise ja turustamise etappides.

Töötlemine määruse (EÜ) 852/2004 artikli 2 lõike 1 punkti m tähenduses on mis tahes tegevus, mis oluliselt muudab algset toodet, sealhulgas kuumutamine, suitsutamine, soolamine, laagerdamine, kuivatamine, marineerimine, ekstraheerimine, ekstrudeerimine või nende protsesside kombinatsioon. Lisaks kasutatakse eelnõus määruse (EL) nr 852/2004 artiklis 2 esitatud töötlemata ja töödeldud toodete mõisteid. Töötlemata tooted on töötlemata toit, sealhulgas jaotatud, irrutatud, raiutud, viilutatud, konditustatud, hakitud, nülitud, peenestatud, lõigatud, puhastatud, trimmitud, kooritud, jahvatatud, jahutatud, külmutatud, sügavkülmutatud või sulatatud toit. Töödeldud tooted on töötlemata toodete töötlemise tulemusena saadavad toiduained, mis võivad sisalda koostisosi, mis on vajalikud töödeldud toodete valmistamiseks või eriomaduste tekitamiseks.

Jaekaubandus toiduseaduse § 6 lõike 3 tähenduses on Euroopa Parlamendi ja nõukogu määruse (EÜ) nr 178/2002[[1]](#footnote-1) artikli 3 lõikes 7 sätestatud tegevus, mis on toidu käitlemine ja töötlemine ning toidu hoiustamine müügikohas või üleandmine lõpptarbijale, kaasa arvatud jaotusterminali, toitlustusettevõtjale, tehasesööklasse, asutuse toitlustusettevõtjale, restorani ja muud samalaadset toiduteenust pakkuvale ettevõtjale, kauplusesse, selvehalli jaotuskeskusesse ja hulgimüügipunkti.

**Paragrahvi 1** kohaselt kehtestatakse kohaliku ulatusega tegevus jaekaubandusettevõttest loomse toidu tarnimiseks sama ettevõtja jaekaubandusettevõttesse või üksnes teise jaekaubandusega tegeleva ettevõtja ettevõttesse. Kohaliku ulatusega tegevus on loomse toidu tarnimine jaekaubandusettevõttesse, mis asub Eestis kuni 300 kilomeetri kaugusel ettevõttest, millest loomset toitu tarnitakse.

**Paragrahvis 2** kehtestatakse jaekaubandusettevõttes sellise loomse toidu käitlemise hügieeninõuded, mis on mõeldud kohaliku ulatusega tarnimiseks sama ettevõtja jaekaubandusettevõttesse või üksnes teise jaekaubandusega tegeleva ettevõtja ettevõttesse. Lisaks kehtestatakse loomse toidu marginaalne kogus, mis moodustab väikese osa ettevõtte äritegevusest, ja piiravad tingimused, mis hõlmavad loomse toidu teatavaid liike või ettevõtteid.

Lõikes 1 kehtestatakse loomse toidu käitlemise ja tarnimise nõuded jaekaubandusettevõttes, kus töödeldakse loomset toitu ja tarnitakse seda teise jaekaubandusettevõttesse. Kui tarnitava loomse toidu kogus nädalas ei ületa 2000 kilogrammi või 35% nädalas töödeldud loomse toidu üldkogusest, võib ettevõttes järgida määruses (EÜ) nr 852/2004 sätestatud hügieeninõudeid. Menetluses oleva toiduseaduse muutmise seaduse eelnõu kohaselt on selline ettevõtja teatamiskohustuslik. Teise jaekaubandusettevõttesse tarnitava ja nädalas töödeldud loomse toidu hulka ei arvestata värsket liha, hakkliha, lihavalmistisi ega -tooteid. Kui samast ettevõttest tarnitakse loomset toitu nädalas üle 2000 kilogrammi või 35% töödeldud loomse toidu üldkogusest teise jaekaubandusettevõttesse, tuleb ettevõttes täita lisaks määruses (EÜ) nr 852/2004 sätestatud hügieeninõuetele ka määruses (EÜ) nr 853/2004 sätestatud loomse toidu hügieeni erinõudeid. Menetluses oleva toiduseaduse muutmise seaduse eelnõu kohaselt peab sellisel ettevõtjal olema tegevusluba.

Lõikes 2 kehtestatakse loomse toidu käitlemise ja tarnimise nõuded jaekaubandusettevõttes, kus käideldakse loomset toitu ja kus teise jaekaubandusettevõttesse tarnitakse värsket liha, hakkliha, lihavalmistisi ja -tooteid. Kui värske liha, hakkliha, lihavalmististe ja -toodete kogus ei ületa kokku 1500 kilogrammi nädalas või 30% nädalas töödeldud värske liha üldkogusest, võib ettevõttes järgida määruses (EÜ) nr 852/2004 sätestatud hügieeninõudeid. Menetluses oleva toiduseaduse muutmise seaduse eelnõu kohaselt on selline ettevõtja teatamiskohustuslik. Kui samast ettevõttest tarnitakse värsket liha, hakkliha, lihavalmistisi ja –tooteid nädalas üle 1500 kilogrammi või 30% töödeldud värske liha üldkogusest teise jaekaubandusettevõttesse, tuleb ettevõttes täita lisaks määruses (EÜ) nr 852/2004 sätestatud hügieeninõuetele ka määruses (EÜ) nr 853/2004 sätestatud loomse toidu hügieeni erinõudeid. Menetluses oleva toiduseaduse muutmise seaduse eelnõu kohaselt peab sellisel ettevõtjal olema tegevusluba.

Lõikes 3 kehtestatakse loomse toidu käitlemise ja tarnimise nõudeid, mida kohaldatakse toiduseaduse muutmise seaduse eelnõu § 26 lõikes 34 nimetatud käitleja suhtes, kes ei ole registreerimiskohustusega käibemaksukohustuslane ning kes käitleb toitu määruse (EÜ) nr 852/2004 II lisa 3. peatükis nimetatud põhiliselt elamiseks kasutatavas käitlemiskohas, kus valmistatakse toitu turule viimiseks. Sellisest käitlemiskohast võib loomset toitu tarnida teisele jaekaubandusettevõtjale kuni 100 kilogrammi ja 35% töödeldud loomse toidu kogusest nädalas, täites määruses (EÜ) nr 852/2003 sätestatud hügieeninõudeid. Määruse eelnõus ettenähtud võimalusi saab nimetatud käitlemiskohas tegutsev käitleja kasutada vaid juhul, kui tema tegevus on kooskõlas jaekaubanduse mõistega, see tähendab, et käitleja annab valdava osa oma toodangust üle lõpptarbijale. Menetluses oleva toiduseaduse muutmise seaduse eelnõu kohaselt on selline ettevõtja teatamiskohustuslik. Kui käitleja tarnib teise jaekaubandusettevõttesse nädalas üle 100 kilogrammi ja 35% töödeldud loomse toidu üldkogusest, tuleb ettevõttes lisaks määruses (EÜ) nr 852/2004 sätestatud hügieeninõuetele täita määruses (EÜ) nr 853/2004 sätestatud loomse toidu hügieeni erinõudeid. Menetluses oleva toiduseaduse muutmise seaduse eelnõu kohaselt peab sellisel ettevõtjal olema tegevusluba.

**Paragrahvis 3** tunnistatakse kehtetuks põllumajandusministri 15. juuni 2006. a määrus nr 75 „Jaekaubandusettevõttes loomse toidu töötlemise ja selle turustamise hügieeninõuded” normitehnilistel põhjustel ning kehtestatakse määruse jõustumise aeg.

Lõikes 1 tunnistatakse kehtetuks põllumajandusministri 15. juuni 2006. a määrus nr 75 „Jaekaubandusettevõttes loomse toidu töötlemise ja selle turustamise hügieeninõuded” normitehnilistel põhjustel seoses vajadusega kehtestada uus terviktekst rohkearvuliste muudatuste tõttu. Uued nõuded on seotud ettevalmistamisel oleva toiduseaduse muutmise seaduse eelnõuga, milles sätestatakse erisused käitlemiskohale, mida põhiliselt kasutatakse elamiseks. Toiduseaduse muutmise seaduse eelnõus kavandatud § 26 lõike 34 kohaselt võib põhiliselt elamiseks kasutatavas käitlemiskohas toitu turule viimiseks valmistav käitleja, kellel toidu käitlemisega seotud maksustatav käive ei ületa 40 000 eurot kalendriaastas, kohaldada maaeluministri määruse „Jaekaubandusettevõttes loomse toidu käitlemise hügieeninõuded” eelnõus sätestatud loomse toidu käitlemise hügieeninõudeid.

Lõikes 2 kehtestatakse määruse jõustumise aeg, mis eelnõu kohaselt on kavandatud 1. jaanuaril 2021. a. Jõustumiskuupäev on sätestatud arvestusega, et määrus jõustuks ühel ajal toiduseaduse muutmise seadusega.

**3. Eelnõu vastavus Euroopa Liidu õigusele**

Eelnõu on kooskõlas määruse (EÜ) nr 852/2004 ning määruse (EÜ) nr 853/2004 nõuetega.

**4. Määruse mõjud**

Määrusega kaasnevad majanduslikud mõjud jaekaubandusettevõttes loomset toitu valmistavale käitlejale ning mõju riigiasutuse sisemisele töökorraldusele. Määrusega ei kaasne otsest sotsiaalset mõju, sealhulgas mõju tarbija tervisele. Mõningane regionaalne mõju avaldub majandusliku mõju kaudu.

**Mõju valdkond: mõju majandusele**

**Mõju sihtrühm**: jaekaubandusettevõttes, sealhulgas põhiliselt elamiseks kasutatavas käitlemiskohas, loomse toidu käitlejad.

Veterinaar- ja Toiduameti järelevalveinfosüsteemi (JVIS) 16. märtsi 2020. aasta andmetel on käitlejate üldarv 16 432. Käitlejaid, kelle põhitegevusala on jaekaubandus või toitlustamine, on 10 969 ehk 67% käitlejate üldarvust. Loomse toidu valmistamisega tegeleb 525 jaekaubandusettevõtjat ehk ligikaudu 3% käitlejate üldarvust ja alla 5% (4,8%) jaekaubandusega ja toitlustamisega tegelevate ettevõtjate arvust. Loomse toidu valmistamisega eesmärgiga tarnida toit teisele käitlejale tegeleb 89 jaekaubandusettevõtjat ehk alla 1% (0,5%) käitlejate üldarvust ja 0,8% jaekaubandusega ja toitlustamisega tegelevate ettevõtjate arvust.

Ühes ettevõttes võib valmistada mitut liiki loomset toitu, näiteks nii liha- kui ka kalatooteid. Enamasti valmistatakse loomset toitu turustamiseks otse tarbijale, näiteks 484 ettevõttes liha ja lihatooteid ning 213 ettevõttes kala ja kalatooteid. Loomsest toidust liha ja lihatoodete valmistamisega ja tarnimisega teisele käitlejale tegeletakse 77 jaekaubandusettevõttes, kala ja kalatoodete valmistamisega ja tarnimisega tegeletakse 29 jaekaubandusettevõttes ning piima ja piimatoodete valmistamise ja tarnimisega tegeletakse 8 jaekaubandusettevõttes.

Põhiliselt elamiseks kasutatavas käitlemiskohas loomse toidu käitlejaid on 245 ehk alla 2% (1,5%) käitlejate üldarvust ja nendest viiel on tegevusluba loomse toidu käitlemiseks. Võrreldes 2018. aastaga on nimetatud käitlemiskohas tegevusloaga loomse toidu käitlejate arv vähenenud ühe võrra.

2019. aastal alustas liha ja lihatoodete valmistamisega 4 jaekaubandusettevõtjat, kala ja kalatoodete valmistamisega 1 jaekaubandusettevõtja ning piima ja piimatoodete valmistamisega 2 jaekaubandusettevõtjat, kelle eesmärgiks on tarnida toit teisele käitlejale.

**Mõju kirjeldus**

Eelnõuga kehtestatakse jaekaubandusettevõttes, sealhulgas põhiliselt elamiseks kasutatavas käitlemiskohas, loomse toidu käitlemise hügieeninõuded ja tarnitava toidu kogused, kui tegevus on kohaliku ulatusega. Eelnõus luuakse nimetatud käitlemiskohas loomse toidu käitlemisel paindlikumad võimalused.

Eelnõu ei mõjuta Eestis toodetava, töödeldava või tarbitava toidu ohutust ja kvaliteeti. Toidu ohutus ja käitleja vastutus on kehtestatud Euroopa Liidu vahetult kohalduvates määrustes ja toiduseaduses. Turule viidav toit peab olema ohutu. Käitleja vastutab käideldava toidu ning käitlemise nõuetekohasuse eest ja on kohustatud kasutama kõiki võimalusi selle tagamiseks. Eelnõu eesmärk on anda väikeettevõtjatele ja alustavatele ettevõtjatele paindlikumad võimalused, et tarnida marginaalses koguses loomset toitu kohalikus piirkonnas. Prognoosime ettevõtete arvu kasvu, konkurentsivõime suurenemist ja eeskätt maapiirkondades ettevõtlusstruktuuri mitmekesistumist.

**Ebasoovitavate majanduslike mõjude kaasnemise risk** on väike, sest loomse toidu käitleja on teatamis- või tegevusloakohustuslane ja jääb selleks ka edaspidi, sõltuvalt loomse toidu töödeldud ja tarnitavast kogusest.

**Mõju olulisus**

Mõju ulatus on keskmine, kuna sihtrühmaks võivad olla tegevusloaga jaekaubandusega tegelevad käitlejad ning alustavad käitlejad. Põhiliselt elamiseks kasutatavas käitlemiskohas loomse toidu käitlejate sihtrühm on väike. Kuna mõju sagedus sihtrühmadele on ühekordne, võib mõju hinnata positiivseks ja väheoluliseks.

**Mõju valdkond: mõju riigiasutuste ja kohaliku omavalitsuse asutuste töökorraldusele**

**Sihtrühm:** Veterinaar- ja Toiduamet.

Veterinaar- ja Toiduametis oli 5.märtsi 2020. aasta seisuga 315 töötajat, nendest 72 töötas keskasutuses, 220 piirkondlikes keskustes ning 23 piiripunktides. Toidukontrolliga oli regioonides seotud ligikaudu 155 inimest ehk 49% töötajatest.

**Mõju kirjeldus**

Määrusega kehtestatakse jaekaubandusettevõttes, sealhulgas põhiliselt elamiseks kasutatavas käitlemiskohas, loomse toidu käitlemise hügieeninõuded ja tarnitava toidu kogused, kui tegevus on kohaliku ulatusega. Nii teatamis- kui ka tegevusloakohustusega käitlejad on Veterinaar- ja Toiduameti järelevalve all ka kehtiva toiduseaduse alusel. Eelnõuga ei muudeta järelevalve põhimõtteid, mis on kehtestatud Euroopa Liidu vahetult kohalduvais määrustes ja toiduseaduses. Eelnõu ei too kaasa uute asutuste ega struktuuriüksusete loomist ega ümberkorraldamist. Eelnõu ei mõjuta avalike teenuste kättesaadavust. Tulenevalt võimalikust käitlejate arvu tõusust võib prognoosida muudatusi Veterinaar- ja Toiduameti sisemises töökorralduses ja protseduurides, ametnike tööülesannete hulgas ja laadis.

Eelnõu ei mõjuta kohaliku omavalitsuse asutuste töökorraldust.

**Ebasoovitavate töökorraldusalaste mõjude kaasnemise risk**

Ebasoovitavate mõjude kaasnemise risk on väike, kuna Veterinaar- ja Toiduamet teeb ka praegu järelevalvet jaekaubandusettevõttes, sealhulgas põhiliselt elamiseks kasutatavas käitlemiskohas, loomse toidu käitlejate ning loomse toidu teisele käitlejale, sealhulgas jaekaubandusettevõtjale, tarnimise üle. Eelnõuga ühtlustatakse hügieeninõuete rakendamist ja tagatakse sarnases olukorras olevate käitlejate võrdne kohtlemine.

**Mõju olulisus**

Mõju ulatus Veterinaar- ja Toiduametile on keskmine, kuna on vaja koolitada toidujärelevalveametnikke (ligikaudu 155 inimest), korrastada ja valmistada ette töö- ja juhendmaterjale ning vajaduse korral muuta sisemist töökorraldust. Samas on mõju sagedus väike, kuna muudatus on ühekordne. Negatiivne mõju on väike. Seega võib mõju olulisust Veterinaar- ja Toiduameti töökorraldusele hinnata väheoluliseks.

Määruse koostamisel on arvestatud menetluses oleva toiduseaduse muutmise seaduse eelnõus tehtavaid muudatusi.

Kuna määrusel puudub oluline mõju, ei ole vaja koostada Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri” § 65 lõike 2 kohast mõjude analüüsi aruannet.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamine ei too kaasa lisakulutusi riigieelarve vahenditest, samuti ei kaasne määruse rakendamisega tulusid. Määruse rakendamisega seotud teavitustöid ja nendega kaasnevaid tegevusi rahastatakse Maaeluministeeriumi ning Veterinaar- ja Toiduameti eelarvest. Otsese järelevalvega seotud kulud katab järelevalvetasudena käitleja.

Määruse rakendamisega ei kaasne kulusid ega tulusid kohalikele omavalitsustele.

**6. Määruse jõustumine**

Määruse jõustumine on eelnõu kohaselt kavandatud 1. jaanuaril 2021. a. Nimetatud jõustumiskuupäev on sätestatud arvestusega, et määrus jõustuks ühel ajal toiduseaduse muutmise seadusega.

**7. Eelnõu kooskõlastamine, huvirühmade kaasamine ja avalik konsultatsioon**

Määruse jõustumine on kavandatud koos toiduseaduse muutmise seaduse jõustumisega 1. jaanuaril 2021. Nimetatud kuupäev võib muutuda, sest eelnõu sisaldab toote turustamist mõjutavat tehnilist normi. Eelnõus tehtud muudatustest teavitatakse ka Euroopa Komisjoni, kes on esitanud eelnõu eelmise versiooni kohta üksikasjaliku arvamuse, millega on arvestatud. Toote nõuetele vastavuse seaduse § 43 ning sama paragrahvi lõike 4 alusel kehtestatud Vabariigi Valitsuse 23. septembri 2010. a määruse nr 140 „Tehnilist normi, infoühiskonna teenusele ja teenuse osutamise suhtes hindamisele kuuluvat nõuet kehtestava õigusakti eelnõust ning börsikorraldaja, reguleeritud väärtpaberiturgu korraldava isiku või väärtpaberiarveldussüsteemi korraldaja poolt infoühiskonna teenusele kehtestatavast nõudest teavitamise kord ning teavitamist koordineeriva asutuse määramine” kohaselt menetletakse tehnilist normi sisaldava õigusakti eelnõu nimetatud korra kohaselt.

Määruse eelnõu esitatakse kooskõlastamiseks Sotsiaalministeeriumile ning Majandus- ja Kommunikatsiooniministeeriumile.

Eelnõu esitatakse arvamuse avaldamiseks Veterinaar- ja Toiduametile, Põllumajandusuuringute Keskusele, Eesti Linnade ja Valdade Liidule, Eesti Omavalitsuste Liidule ning järgmistele huvigruppidele: Eesti Toiduainetööstuse Liit, Eesti Kaubandus-Tööstuskoda, Eesti Põllumajandus-Kaubanduskoda, Eesti Hotellide ja Restoranide Liit, Eesti Jahimeeste Selts, Eesti Kaupmeeste Liit, Eesti Lambakasvatajate Ühistu, Eesti Lamba- ja Kitsekasvatajate Liit, Eesti Leivaliit, Eesti Lihaveisekasvatajate Selts, Eestimaa Talupidajate Keskliit, Eesti Mahepõllumajanduse Sihtasutus, Eesti Pagarite Selts, Eesti Põllumeeste Keskliit, Eesti Talumeiereide Liit, Eesti Tõulammaste Aretusühing, Eesti Tõuloomakasvatuse Liit, Eesti Väike- ja Keskmiste Ettevõtjate Assotsiatsioon, Kihnu Maalambakasvatajate Selts, MTÜ Eesti Kalaliit, MTÜ Eesti Maaturism, MTÜ Eesti Tõulammaste Aretusühing, MTÜ Väikelinnukasvatajate Selts, MTÜ Eesti Väiketapamajade Liit.

1. Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (ELT L 031, 01.02.2002, lk 1) [↑](#footnote-ref-1)